钦定古今图书集成/明伦汇编/氏族典/第237卷 > 张季珣
## 钦定古今图书集成/明伦汇编/氏族典/第237卷 > 张季珣

按《隋书张季珣传》：“京兆张季珣，少慷慨有志节。大业
末，为鹰击郎将，其府据箕山为固，与洛口连接。及李
密、翟让攻陷仓城，遣人呼之，季珣骂密极口，密怒，遣
兵攻之，连年不能克。时密众数十万在其城下，季珣
四面阻绝，所领不过数百人，而执志弥固，誓以必死。
经三年，资用尽，樵苏无所得，撤屋而爨，人皆穴处。季”
珣抚巡之，一无离叛。粮尽，士卒羸病不能拒战，遂为
所陷。季珣坐听事，颜色自若，密遣兵禽送之。群贼曳
季珣令拜密，季珣曰：“吾虽为败军之将，犹是天子爪
牙之臣，何容拜贼也！”密壮而释之。翟让从之，求金不
得，遂杀之，时年二十八。